LV Eiropas Savienības Oficiālais Vēstnesis L 88/4

KOMISIJAS REGULA (ES) 2015/538

(2015. gada 31. marts),

ar ko Eiropas Parlamenta un Padomes Regulas (EK) Nr. 1333/2008 II pielikumu groza attiecībā uz benzoskābes–benzoātu (E 210–213) lietošanu vārītās garnelēs sālījumā

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,

tā kā:

(1) Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to lietošanas noteikumi.

(2) Minēto sarakstu saskaņā ar Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru var atjaunināt pēc Komisijas iniciatīvas vai pēc pieteikuma saņemšanas.

(3) Dānijas Jūras produktu asociācija iesniedza prasījumu grozīt Savienības atļauto pārtikas piedevu sarakstu, lai palielinātu benzoskābes–benzoātu (E 210–213) maksimālo pieļaujamo daudzumu vārītās garnelēs sālījumā.

(4) Regulas (EK) Nr. 1333/2008 II pielikumā noteiktās maksimālās robežvērtības sorbīnskābei–sorbātiem; benzoskābei–benzoātiem (E 200–213) ir 2 000 mg/kg daļēji konservētās zivīs un zivsaimniecības produktos, tostarp vēžveidīgajos, gliemjos, surimi un zivju/vēžveidīgo pastētē; vārītos vēžveidīgajos un gliemjos. Turklāt vārītos vēžveidīgajos un gliemjos kopējais maksimālais pieļaujamais benzoskābes–benzoātu (E 210–213) daudzums ir 1 000 mg/kg.

(5) Šie maksimālie pieļaujamie daudzumi vārītās, sālījumā konservētās garnelēs ar pH 5,6 līdz 5,7 būtu pietiekami, lai kavētu Listeria monocytogenes augšanu 5–8 °C dzesēšanas temperatūrā. Tomēr nelielas izmaiņas konservēšanas parametros var izraisīt Listeria monocytogenes augšanu. Dānijas Tehnoloģiju universitātē ir izstrādāta matemātiska prognozēšanas metode, ar kuru var noteikt vajadzīgo benzoskābes–benzoātu (E 210–213) daudzumu (3). Saskaņā ar minēto modeli E 210–213 daudzums 1 000 mg/kg apjomā nav pietiekams, lai novērstu Listeria monocytogenes augšanu garnelēm sālījumā ar pH 5,8. Modelis un testi liecina, ka Listeria monocytogenes augšanas novēršanai šajās garnelēs optimāla benzoskābes–benzoātu (E 210–213) un sorbīnskābes–sorbātu (E 200–203) kombinācija ir attiecīgi 1 500 mg/kg un 500 mg/kg.

(6) Ziņojumā par zoonožu, zoonožu ierosinātāju un pārtikas produktu izraisītu infekcijas uzliesmojumu tendencēm un avotiem 2012. gadā (4) Eiropas Pārtikas nekaitīguma iestāde (turpmāk “Iestāde”) secināja, ka to cilvēku skaits, kuri inficējušies ar listeriozi, ir nedaudz pieaudzis salīdzinājumā ar 2011. gadu, un 2012. gadā ziņots par 1 642 apstiprinātiem cilvēku saslimšanas gadījumiem. Statistiski būtiska pieauguma tendence Savienībā novērota laikposmā no 2008. līdz 2012. gadam, taču pieaugums bija lēns un ar sezonālu raksturu. Saistībā ar šiem saslimšanas gadījumiem tāpat kā iepriekšējos gados tika ziņots par augstiem cilvēku mirstības rādītājiem (17,8 %). 2012. gadā 18 dalībvalstis ziņoja par kopumā 198 listeriozes izraisītiem nāves gadījumiem, un tas bija lielākais paziņoto nāves gadījumu skaits kopš 2006. gada. Tikai retos gadījumos tika konstatēts, ka Listeria monocytogenes pārsniedz juridiski noteikto drošības robežu lietošanai gatavos pārtikas produktos mazumtirdzniecības vietās. Paraugi, kas pārsniedza šo robežu, visbiežāk tika konstatēti zivsaimniecības produktos.

(7) Komisijas ziņojumā par diētisko pārtikas piedevu patēriņu Eiropas Savienībā (5) secināts, ka eksponētība benzoskābei–benzoātiem var sasniegt līdz 96 % no pieļaujamās dienas devas maziem bērniem un 84 % pieaugušajiem, pamatojoties uz lietošanu maksimālajos pieļaujamajos daudzumos. Tolaik maksimālais daudzums vārītās garnelēs tika noteikts 2 000 mg/kg sorbīnskābei–sorbātiem kopā ar benzoskābi–benzoātiem. Šis daudzums tika pārskatīts ar Eiropas Parlamenta un Padomes Direktīvu 2006/52/EK (6), kas šo atļauju paplašināja, attiecinot to uz visiem vārītajiem vēžveidīgajiem un gliemjiem, turklāt nosakot ne vairāk kā 1 000 mg/kg benzoskābei–benzoātiem. Tādējādi paredzams, ka šā daudzuma palielināšana līdz 1 500 mg/kg tikai vārītām garnelēm sālījumā neizraisīs papildu eksponētību, kas radītu bažas par kaitīgumu.

(8) Lai atjauninātu Savienības atļauto pārtikas piedevu sarakstu, kas iekļauts Regulas (EK) Nr. 1333/2008 II pielikumā, Komisijai saskaņā ar Regulas (EK) Nr. 1331/2008 3. panta 2. punktu jālūdz Iestādes atzinums, izņemot gadījumus, kad attiecīgais atjauninājums nevar nelabvēlīgi ietekmēt cilvēku veselību. Tā kā atļauja lietot benzoskābi–benzoātus (E 210–213) vārītās, sālījumā konservētās garnelēs ir atjauninājums, kas nevarētu nelabvēlīgi ietekmēt cilvēku veselību, Iestādes atzinumu lūgt nav nepieciešams.

(9) Tāpēc Regulas (EK) Nr. 1333/2008 II pielikums būtu attiecīgi jāgroza.

(10) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 1333/2008 II pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no šīs regulas spēkā stāšanās dienas.

Šī regula uzliek saistības kopumā un ir tieši piemērojama visās dalībvalstīs. Briselē, 2015. gada 31. martā Komisijas vārdā – priekšsēdētājs Jean-Claude JUNCKER

(1) OV L 354, 31.12.2008., 16. lpp.

(2) Eiropas Parlamenta un Padomes 2008. gada 16. decembra Regula (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (OV L 354, 31.12.2008., 1. lpp.).

(3) http://sssp.dtuaqua.dk

(4) The European Union Summary Report on Trends and Sources of Zoonoses, Zoonotic Agents and Food-borne Outbreaks in 2012 (EFSA Journal 2014; 12(2):3547), http://www.efsa.europa.eu/en/efsajournal/doc/3547.pdf.

(5) COM(2001) 542 galīgā redakcija.

(6) Eiropas Parlamenta un Padomes 2006. gada 5. jūlija Direktīva 2006/52/EK, ar ko groza Direktīvu 95/2/EK par pārtikas piedevām, kas nav krāsvielas vai saldinātāji, un Direktīvu 94/35/EK par saldinātājiem, kurus lieto pārtikas produktos (OV L 204, 26.7.2006., 10. lpp.).